FCK-spillerne kom ind til pokalfinalen med ild i øjnene, men forlod banen med tårer i øjnene, mens de måtte se AaB’erne juble i vilden sky over den storslåede 4-2-sejr i Parken, da Aalborg-klubben langt om længe brød forbandelsen og for første gang siden 1970 og syv finalenederlag sikrede sig pokaltrofæet – og sæsonens anden titel, The Double.

Aalborg er Danmarks fodboldhovedstad nu, mens Københavns stolthed, FCK er ved at afslutte en sjælden dårlig sæson, når man tænker på de målsætninger, økonomiske muskler og ambitioner, klubben har.

Men Kent Nielsen havde på forhånd lovet, at AaB-holdet ville tage chancer, spille med risiko og holde fast i stilen med hurtig boldomgang i fremspillet, variation og bevægelse. Og spillerne gjorde det, de skulle. Kent Nielsen, der ellers altid optræder i træningsdragt ved sidelinjen, var for første gang iført et nydeligt mørkt jakkesæt. Han var klædt på til fest – og det blev en fantastisk en af slagsen, for gæsterne.